དོན་གྲུབ་གྱིས་གསུང་དོན།སྔོན་ཆད་ཁོང་དང་རི་མོ་བ་སྐོར་ཞིག་བྱང་ཨ་རིའི་ནང་དུ་སྐོར་སྐྱོད་ལ་ཕྱིན་སྐབས་ཨ་རི་ནས་འཚར་ལོངས་བྱུང་བའི་བོད་པའི་གཞོན་སྐྱེས་མང་བོར་ཐུག་མྱོང་བ་དང་།གཞོན་སྐྱེས་ཚོས་ཁོང་ཚོར་དགའ་བསུ་ཡག་པོ་དང་དགའ་བའི་རྣམ་འགྱུར་ཧ་ལས་པ་བསྟན་སོང་།ཡིན་ནའང་ཡིད་སྐྱོ་བ་ཞིག་ལ་གཞོན་སྐྱེས་དེ་ཚོས་བོད་སྐད་བཤད་མི་ཤེས་པ་དང་།སྐབས་དེར་ཁོང་ཚོས་ཀྱང་དབྱིན་སྐད་བཤད་མི་ཤེས་པས་ཐད་ཀར་ཕན་ཚུན་ལ་ཁ་བརྡ་བྱེད་མ་ཐུབ་པར།བོད་སྐད་ཤེས་པའི་ཨ་རི་བ་ཞིག་གི་སྐད་བསྒྱུར་ལ་བསྟེན་དགོས་བྱུང་།